Nuuskommentaar: Doggerland nie net oor gedogDoggerland. Grafika: YouTube Vandag sou Doggerland stellig kon verwys na ’n plek waar die slagoffers goedgelowig fopnuus sou sluk omdat hulle gedink het die nuus is die waarheid. Vandag weet ons dit kan nie so wees nie, net soos daar nie plek is vir ’n doodloop teen fopnuus nie. Ons moet méér weet, en minder bog liggelowig opvreet. ’n Ekspedisie het gister na Doggerland vertrek. En nee, ’n mens sou die kluts kwyt wees om die ekspedisielede na Suid-Afrika te stuur waar baie mense gedog het dinge in Suid-Afrika sou ná die inhuldiging van mnr. Cyril Ramaphosa as president oornag reggeruk word. Min mense het gedog hy sou met soveel skynbare gemak sy eie oortuigings vaarwel toeroep om onteiening sonder vergoeding te omarm. Min mense sou gedog het Ramaphosa se huwelik met die land se wit mense sou so gou in ’n abortiewe spulletjie ontaard. Baie min mense het gedog die euforie oor Ramaphosa sou so gou verdamp. Baie het gedog Ramaphosa se verkiesing sou keer dat Mangaung geldelik ondergaan – ’n proses wat nou skynbaar onomkeerbaar is. Maar hoewel dit nie op elke kaart gevind kan word nie, is daar, of liefs was daar werklik ’n Doggerland. Doggerland het sowat 10 000 jaar gelede onder die see verdwyn, nadat dit lank Europa en Brittanje met ’n landmassa verbind het. Doggerland is reeds taamlik deeglik ondersoek en gekarteer. Nou gaan die nuwe ekspedisie ’n deeltjie van Doggerland, bekend as die Bruinbank, ondersoek. Menslike beendere wat reeds deur vissermanne saam met die bene van onder meer mammoete onder die water uitgehaal is, en wat sowat 10 000 jaar oud is, is ’n sterk aanduiding dat daar eens menslike nedersettings in Doggerland, en meer bepaald op die Bruinbank was. Vorige ondersoeke het aan die lig gebring dat daar ’n meer aan die kus van die Bruinbank was. Die habitat wat aan die oewer van hierdie meer bestaan het, sou ideaal wees vir die ontstaan van minstens een menslike nedersetting. Die ekspedisie gaan die oorblyfsels van so ’n nedersetting soek. Die rede hoekom Doggerland in die eerste plek ontstaan het, is dat daar groot hoeveelhede water in die vorm van ys tydens die laaste groot ystydperk op die poele saamgepak het, en die see dus minder water bevat het. Die swaar ys het ook die aardkors afwaarts gedruk, wat die kors ’n ent weg laat opwel het. Brittanje is steeds stadig aan die terugsak nadat dit eens weens dié meganisme opgehef was. In die Oossee (Baltiese See) kom daar ook nou periodiek ou gesonke bote te voorskyn wat danksy ’n vlakker wordende see gevind word. Vandag is Doggerland redelik volledig gekarteer, en die Bruinbank as ’n redelike plek geïdentifiseer vir die moontlike vind van oorblyfsels van nedersettings, of minstens ’n nedersetting. Sou die oorblyfsels van ’n nedersetting gevind word, sal verskeie vakdissiplines daarby kan baat. Sou die inwoners byvoorbeeld geglo het hul beskawing sou kort daarna onder die golwe verdwyn? Sou hulle kontak gehad het met ander stede wat toe reeds ouer as 10 000 jaar was, soos Jerigo, Damaskus en Aleppo? Sou hulle die stygende seevlak met klimaatsverandering in verband kon bring? Vandag is daar nog heelwat burgers van die eietydse Doggerland wat dog klimaatsverandering is bog. Fopnuus het so ’n probleem geword dat mense, tesame met hul liggelowigheid, steeds bog in plaas van empiriese inligting glo.